[{"text_idx": "#000000", "text": "Kui kaua te plaanite tervena elada?"}, {"text_idx": "#000001", "text": "Meie ravimeeskond aitab parandada tervist ja elukvaliteeti. Suuname Teid eluviiside muutmise teekonnal, aga seda arsti pilgu all. Pakume teadmist ja teadlikkust, mis aitab pu\u0308sida terve \u2013 beebieast ko\u0303rge vanuseni."}, {"text_idx": "#000002", "text": "2023. aasta alguses ilmunud Eesti Inimarengu Aruanne, mis oli pu\u0308hendatud vaimse tervise ja heaolu teemale, ka\u0308sitles muuhulgas ka seda, kuidas mo\u0303jutavad peresuhted erinevate pereliikmete vaimset tervist ja heaolu. Analu\u0308u\u0308sides erinevate rahvusvaheliste andmekogumite po\u0303hjal 10 \u2013 15-aastaste laste eluga ja peresuhetega rahulolu ilmnes, et peresuhetega rahulolu hinnangud mo\u0303jutavad laste eluga rahulolu vanuseti, sooti ja perevormiti erinevalt. Seejuures omavad peresuhted kriitilisemat rolli eluga rahulolus kasuvanemaga peres (na\u0308iteks ka\u0308rgperes) elavate laste puhul ning just tu\u0308drukute puhul, kes muutuvad selles osas haavatavamaks vanuse kasvades (Ma\u0308rtsin, Nahkur, Abuladze, 2023). Iseenesest ei ole selline tulemus ju u\u0308llatav. Ta\u0308napa\u0308eva lapsevanemad u\u0308ldjuhul teavad, et teismeiga on aeg, mil laste ja vanemate omavahelised suhted peavad saama u\u0308mber mo\u0303testatud, et lapsed saaksid turvaliselt iseseisvuda, ning see vo\u0303ib kaasa tuua pingeid omavahelistes suhetes ja mo\u0303lemapoolset rahuolematust omavaheliste suhetega. Mida siis saavad vanemad teha selleks, et hoida sidet oma teismelisega ja valmistuda teadlikult perioodiks, mis to\u0303ena\u0308oliselt seab peresuhted suurema pinge alla?"}, {"text_idx": "#000004", "text": "Kiindumusteooria u\u0308ks loojatest John Bowlby on pakkunud va\u0308lja, et ko\u0303igil inimestel on kaks baasvajadust \u2013 tunda end turvaliselt ja hoituna ning olla vaba, et avastada ja uurida maailma enda u\u0308mber. Bowlby ja\u0308rgi iseloomustavad need vajadused ko\u0303iki inimesi nende vanusest hoolimata. 6-kuune tu\u0308druk, kes ema keeldudest hoolimata endale usinalt maast leitud kivikesi suhu topib ja 60-aastane a\u0308rimees, kes veealusesse maailma ammu-uppunud laeva vrakki uurima la\u0308heb, otsivad mo\u0303lemad vo\u0303imalusi end u\u0308mbritseva maailmaga tuttavaks saamiseks. Samamoodi, va\u0308ike poiss, kes isa su\u0308lle ronib, et see ta haiget saanud po\u0303lvele peale puhuks vo\u0303i ta\u0308iskasvanud naine, kes abikaasaga tu\u0308litsemise ja\u0308rel emale helistab ja oma murest ra\u0308a\u0308gib, otsivad u\u0308htmoodi lohutust oma turvasadamast, et tunda end mo\u0303istetuna ja hoituna. Nende kahe vajaduse rahuldamine loob Bowlby arvates du\u0308naamilise tantsu inimelus, kus avastamine ja turvalisuse otsimine inimsuhete kaudu u\u0308ksteisega pidevalt vahelduvad. Teisiso\u0303nu, nende vajaduste rahuldamiseks me justkui eemaldume meile ta\u0308htsatest inimestest, et kogeda midagi uut ja teistsugust ja siis ja\u0308lle la\u0308heneme neile, kui eemal olemine liialt hirmutavaks muutub ja meil on taas vaja tuttava kaudu turvatunnet kogeda. Glen Cooper, Kent Hoffman ja Bert Powell (2017), kes on loonud kiindumusteoorial po\u0303hineva to\u0303enduspo\u0303hise vanemlsuprogrammi Turvaring (Circle of Security), mo\u0303testavad nende kahe vajaduse rahuldamist \u2013 eemaldumist ja la\u0308henemist \u2013 ringina. Laps, kes ma\u0308nguplatsil uljalt ringi jookseb ja ronimisredeli lo\u0303ppu jo\u0303udes ema ta\u0308helepanu no\u0303uab, rahuldab oma uurimise ja avastamise vajadust ringi u\u0308lemisel poolel, et siis ja\u0308rgmisel hetkel, kui ronimisredeli otsast alla tulemine pisut hirmutavaks muutub, ringi alumist osa ja\u0308rgides ema juurde tagasi joosta, talle su\u0308lle pugeda ja sel moel oma turvatunne ja julgus ja\u0308lle tagasi saada."}, {"text_idx": "#000005", "text": "Va\u0308iksed lapsed va\u0308iksed ringid, suured lapsed suured ringid"}, {"text_idx": "#000006", "text": "Va\u0308ikeste laste vanemad ilmselt tunnevad need ma\u0308nguplatsil tehtavad ringid oma va\u0308ikeste silmaro\u0303o\u0303mude puhul kergesti a\u0308ra. Cooper, Hoffman ja Powell tuletavad meile aga meelde, et ka suuremad lapsed ning ka ta\u0308iskasvanud teevad samasuguseid ringe. Nende ringid ei ole aga enam ma\u0308nguplatsi suurused, vaid oluliselt suuremad. Seepa\u0308rast ei paista nad meile alati ringidena. Vahel on teismeline oma avastamisega meist eemal mitu na\u0308dalat, lu\u0308kkab meie huvi tundmised tagasi ja na\u0308ib olevat vanematest ta\u0308iesti eemaldunud. Siis aga tuleb ta mo\u0303nel o\u0303htul ema juurde jutuga sellest, kuidas u\u0308ks vo\u0303i teine so\u0303branna on koolis ka\u0308itunud vo\u0303i isa juurde murega, et jalgratta kumm on katki la\u0308inud. Mo\u0303ned aastad tagasi u\u0308he uurimisprojekti raames intervjueerisin ma isasid ja ku\u0308sisin neilt, kuidas nad oma rolli isana mo\u0303testavad. U\u0308ks isa ra\u0308a\u0308kis mulle muuhulgas sellest, kuidas ta on kurb, et tema side oma teismelise tu\u0308trega on muutunud: \u201cMa tunnen, kuidas aeg-ajalt selline side vo\u0303i kontakt kaob a\u0308ra, et tekivad mingid oma asjad, oma maailm, preili maailm. Et isad ja\u0308a\u0308vad natuke ja\u0308nni. Ta tahab olla so\u0303brannaga ja see isa-tu\u0308tre side hakkab no\u0303rgemaks minema.\u201d Kui ma uurisin, et mis ta siis teeb, et seda sidet ikkagi hoida, andis see isa sellise vastuse: \u201cKui tal on ikka koolito\u0308o\u0308 tegemisel abi vaja, siis tuleb kohe minna. Et siis sa saad seda sidet hoida. Kui sa u\u0308tled, et sul pole aega, siis on oma viga, siis ta kas siis ei tee vo\u0303i kutsub kellegi teise.\u201d Selle isa intuitiivne la\u0308henemine oma tu\u0308trega sideme hoidmise osas haakub selgelt Cooperi, Hoffmani ja Powelli mo\u0303tetega turvaringist. Kui suured lapsed oma pikkadelt ja suurtelt ringidelt tagasi tulevad ning omal mitte otsesel moel vanematelt turvatunnet ja la\u0308hedust otsivad, siis tuleb selleks valmis olla. Seda hetke ei saa edasi lu\u0308kata, sest uut ei pruugi enam tulla. Ning valmis ei pea olema mitte vanemlike no\u0303uannete, o\u0303petusso\u0303nade ja loengute lugemisega. Vaid valmis tuleb olla a\u0308ra kuulamisega, kaasa mo\u0303tlemisega, teismelise enda arvamuse ku\u0308simisega. Valmis tuleb olla tema jaoks olemas olemisega, toetamiseks piisavalt pehme o\u0303la pakkumisega, pea paitamisega, nutu pu\u0308hkimiseks vajalike taskura\u0308tikutega ja su\u0308damevalule peale puhumiseks sooja su\u0308damega."}, {"text_idx": "#000007", "text": "Peresuhete muutumiseks teismeeas tasub seega valmistuda ja\u0308ttes meelde, et ka teismelised ja\u0308tkavad sedasama eemaldumise ja la\u0308henemise tantsu, mis on nii na\u0308htav va\u0308ikeste laste puhul. Nende tantsuringid muutuvad u\u0308ksnes pikemaks ja suuremaks. Tundes a\u0308ra need hetked, mil teismelised meie juurest hoidmist ja mo\u0303istmist otsivad, ning olles nendel hetkedel nende jaoks emotsionaalselt olemas, aitame kaasa sellele, et noored saavad perest eralduda mitte peresidemeid la\u0308bi lo\u0303igates, vaid uuel, iseseisvamal moel neid sidemeid hoides ja va\u0308a\u0308rtustades."}, {"text_idx": "#000010", "text": "Kui soovid oma olukorda arutada meie psu\u0308hholoog-pereno\u0303ustajaga, siis ootame sind vastuvo\u0303tule."}]